Diari Oficial de la Generalitat Valenciana


Sumari del DOGV 9843, del 07-05-2024 (2024/3054)

RESOLUCIÓ de 12 de març de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del Pla de mobilitat urbana sostenible de Canet d'en Berenguer. Expedient 028/2445-GKI.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9843

Data del DOGV
:   07-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/3054


Data del document
:   12-03-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 12 de març de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del Pla de mobilitat urbana sostenible de Canet d'en Berenguer. Expedient 028/1480-QTH. [2024/3054]  
De conformitat amb l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, que establix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 028/7811-FRY de Canet d'en Berenguer.  
  
«Informe ambiental i territorial estratègic  
Objecte: Pla de mobilitat urbana sostenible de Canet d'en Berenguer  
  
Tràmit: avaluació ambiental estratègica del pla  
Promotor: Ajuntament de Canet d'en Berenguer  
Autoritat substantiva: Ajuntament de Canet d'en Berenguer  
Ubicació: Canet d'en Berenguer   
Núm. expedient: 028/0634-DNN  
La Comissió d'Avaluació Ambiental, en la sessió celebrada el 16 de desembre de 2021, va adoptar el següent acord:  
  
Vista la proposta d'informe estratègic ambiental i territorial del Pla de mobilitat urbana sostenible de Canet d'en Berenguer, en els termes següents:  
A. Fonaments pels quals se sotmet el pla a l'avaluació ambiental estratègica  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora a la legislació nacional espanyola mitjançant el Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge de la Comunitat Valenciana (TRLOTUP).  
La Llei 21/2013, de 9 de desembre, d'avaluació ambiental, establix en l'article 6 quins plans i programes, així com les seues modificacions, estan sotmesos a avaluació ambiental estratègica, d'acord amb els procediments establits en la legislació d'avaluació ambiental.  
  
D'acord amb el que establix l'article 46.3 de la TRLOTUP, l'òrgan ambiental determinarà si un pla o programa ha d'estar sotmés a una avaluació ambiental i territorial estratègica simplificada o ordinària, en els casos previstos en este i tenint en compte els criteris establits en l'annex VIII del decret legislatiu; tot això, després de consultar les administracions públiques afectades i d'acord amb les fases de tramitació previstes en l'article 53 del TRLOTUP.   
En este context, l'avaluació ambiental estratègica s'aplica als plans de mobilitat.  
B. Document inicial estratègic  
B.1. Documentació aportada  
En data 11 de maig de 2021 es va rebre, en el Servici d'Avaluació Ambiental Estratègica, la sol·licitud de l'Ajuntament de Canet d'en Berenguer per tal d'iniciar el procés d'avaluació ambiental i territorial estratègica del Pla de mobilitat urbana sostenible (PMUS) de Canet d'en Berenguer, acompanyat del corresponent document inicial estratègic (DIE).   
La documentació aportada és conforme amb el que establix l'article 52 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge de la Comunitat Valenciana (TRLOTUP).  
La documentació queda constituïda pels documents següents:  
1. Document inicial estratègic (DIE)  
2. Esborrany del Pla de mobilitat urbana sostenible  
El Servici d'Avaluació Ambiental Estratègica comunica l'apertura de l'expedient (expedient 028/4885-FZD) el 26 de maig de 2021.  
B.2. Informació territorial  
El municipi de Canet d'en Berenguer es troba a la comarca del Camp de Morvedre, ocupa una superfície total de 3,95 km² i 6.765 habitants (INE, 2020), a una altitud d'entre 0 i 20 m. s. n. m. Compta amb dos nuclis urbans consolidats, el poble vell i la urbanització Nova Canet, a uns 500 m de distància, comunicats principalment per la carretera CV-3175 i per altres camins.   
Comunica amb Sagunt directament per la CV-3202 i de forma més indirecta pel corredor comarcal de la carretera autonòmica CV-309 (abans nomenada CV-320), que travessa el municipi de nord a sud, a l'oest. En esta carretera es troba el polígon industrial de Canet.  
  
L'extrem sud del municipi està constituït pel riu Palància, es troba circumdat pel municipi de Sagunt, excepte l'extrem oriental, que limita amb la mar i es troba a uns 30 km per carretera de la ciutat de València.  
L'àmbit d'aplicació del Pla de mobilitat urbana sostenible es desenvolupa en tot el municipi de Canet d'en Berenguer.   
B.3. Planificació vigent   
Canet d'en Berenguer compta amb un pla general d'ordenació urbana (PGOU) aprovat per la Comissió Territorial d'Urbanisme de València el 27 de juliol de 2001 i tramitat d'acord amb la Llei 6/1994, de 15 de novembre, reguladora de l'activitat urbanística (LRAU), amb la classificació següent:  
  
• Sòl urbà (SU)  
• Sòl urbanitzable sectoritzat  
- Amb ordenació detallada  
- Sense ordenació detallada  
• Sòl no urbanitzable (SNU).  
En relació amb el PMUS, s'han avaluat diferents figures de planificació tant a escala supramunicipal com de desenvolupament del pla general, que estan relacionades amb la mobilitat i s'han de considerar en el present procediment ambiental:  
• Estratègia territorial de la Comunitat Valenciana (ETCV)  
L'objectiu 19 de l'ETCV busca satisfer les demandes de mobilitat al territori d'una manera eficient i inclusiva i consolidar un esquema de mobilitat basat en el transport públic; l'aplicació del Protocol de Kyoto en matèria de reducció de gasos efecte d'hivernacle o la promoció dels desplaçaments a peu i en bicicleta són alguns dels objectius compartits per l'ETCV amb el PMUS de Canet d'en Berenguer.   
  
• Pla de mobilitat metropolitana de València (PMoMe)  
El Pla de mobilitat metropolitana sostenible de l'àrea de València (PMoMe) s'engloba dins de les tipologies de plans de mobilitat previstes per la Llei 6/2011, com a pla supramunicipal d'àmbit metropolità, amb l'objectiu de coordinar les polítiques i actuacions de mobilitat en tots els municipis de l'àrea metropolitana de València.  
• Pla d'acció territorial metropolità de València (PATEVAL)  
Inclou entre els seus objectius alguns destinats a la millora de la mobilitat cap a modes més sostenibles com el transport públic i la mobilitat no motoritzada, la millora de la connectivitat i la intermodalitat, els aparcaments de dissuasió i la minimització de l'efecte de barrera.  
• Estratègia valenciana contra el canvi climàtic (EVCC)  
El Pla de mobilitat urbana sostenible de la Canet d'en Berenguer està estretament relacionat amb l'EVCC, ja que totes les estratègies del PMUS estan encaminades al desplaçament modal del vehicle privat a altres modalitats de desplaçament més sostenibles, la qual cosa implica una reducció significativa dels gasos efecte d'hivernacle.   
• Altres disposicions:   
S'han considerat altres disposicions relacionades amb el transport i la comunicació, com ara la Llei 9/2009, de 20 de novembre, de la Generalitat, d'accessibilitat universal al sistema de transports de la Comunitat Valenciana, o la Llei 1/1998, de 5 de maig, de la Generalitat Valenciana, d'accessibilitat i supressió de barreres arquitectòniques, urbanístiques i de la comunicació.  
També s'han tingut en compte documents d'àmbit europeu -el Llibre blanc del transport de 2011, el Pla d'acció de mobilitat urbana (2009), el Llibre verd cap a una nova cultura de la mobilitat urbana (2007)-, altres d'àmbit nacional -la Llei 16/1987, d'ordenació dels transports terrestres (LOTT), i la Llei 2/2011 d'economia sostenible- i, per últim, la Llei 6/2011, de mobilitat de la Comunitat Valenciana.   
B.4. Objecte de la proposta del PMUS  
Diagnòstic previ  
L'esborrany del PMUS (apartat 1.4) i el DIE (apartat 2.1) inclouen un diagnòstic de la situació actual pel que fa a la mobilitat, els vianants, la bicicleta, el transport públic, el vehicle privat motoritzat i els estacionaments, com es resumix a continuació:  
  
• Caracterització de la mobilitat: hi ha una clara diferència entre els patrons de mobilitat urbana i interurbana: mentres que per a la mobilitat urbana (interna) caminar és el principal mitjà de transport (67 %), per a la mobilitat interurbana el cotxe és el principal protagonista (71 %), amb predomini dels desplaçaments externs (77 %) sobre els interns dels residents.   
• El vianant i l'espai urbà: Canet d'en Berenguer té unes dimensions relativament menudes, la qual cosa facilita els moviments de proximitat, que es fan majoritàriament a peu; la platja destaca per una infraestructura per a vianants d'alta qualitat, mentres que el nucli històric és pitjor, amb voreres més estretes, discontinuïtats i llocs amb baixa accessibilitat.  
• Bicicleta: a escala supramunicipal, Canet d'en Berenguer està actualment desconnectat de municipis pròxims, especialment de Sagunt i de la infraestructura ciclista que discorre per la CV-320. A escala local, el municipi disposa actualment d'una infraestructura ciclista molt desenvolupada, amb connectivitat entre els nuclis de platja i el nucli històric, així com al llarg de tot el litoral. Els 5 punts d'aparcament de bicicletes del centre històric són insuficients per al desenvolupament del carril bici.  
• Vehicle de motor privat i estacionament: la carretera CV-3175 actua com a eix vertebrador de tots els nuclis urbans del municipi, juntament amb la circumval·lació que envolta el centre històric i distribuïx el pas pel municipi; canalitza el trànsit de la CV-320 que connecta amb Sagunt. El crowd monitoring, o sistema de recompte mitjançant dispositius mòbils, indica més trànsit al passeig marítim. Pel que fa a l'estacionament, no es presenten problemes de saturació -es compta amb gairebé 5.000 places- i es disposa de regulació amb zona blava en l'entorn de la platja.  
• Normativa i ordenances: l'Ajuntament està alineat amb altres municipis valencians i metropolitans en la subvenció de la compra de vehicles menys contaminants per mitjà de la bonificació en l'Impost de Vehicles de Tracció Mecànica. Cal revisar el sistema de bonificacions per a la compra de vehicles i per a l'estacionament, així com l'ordenança de mobilitat.  
Objectius del PMUS  
Els objectius generals del PMUS impacten en l'escenari final del pla, i incidixen en com volem que siga la mobilitat de Canet d'en Berenguer en els 10 anys vinents. Han de ser transversals per a totes les línies estratègiques de treball, de tal manera que el desenvolupament de totes les propostes ajude a assolir els objectius generals fixats.  
  
1. Assegurar i promoure que el vianant siga el principal protagonista de la mobilitat al municipi. El 67 % dels desplaçaments interns es fan a peu. Esta importància del vianant en els patrons de mobilitat no es correspon amb la qualitat de la infraestructura que hi ha en el nucli històric.  
  
2. Promoure l'ampliació de la bicicleta com a mitjà de transport diari, tant per desplaçaments interns com interurbans.  
3. Millorar els servicis de transport públic. El transport públic representa el 5 % de tots els viatges que es realitzen diàriament a Canet d'en Berenguer. El nou mapa de concessions ha de reforçar el paper del transport públic i reduir l'ús dels vehicles motoritzats privats.  
  
4. Promoure un canvi de mentalitat cap a un ús més racional del vehicle privat. El PMUS, com a document estratègic, té el paper fonamental de ser transformador. Per a fer-ho, a més de propostes d'infraestructura, necessita propostes que promoguen un canvi de mentalitat.   
  
5. Proposar una jerarquia viària que permeta una millor ordenació i aprofitament dels usos urbans. Per a organitzar i reequilibrar l'ús de l'espai públic, sobretot al centre històric del municipi.  
6. Organitzar i reequilibrar l'ús de l'espai públic. El disseny urbà transforma les ciutats i, pel que fa a la mobilitat, ho ha de fer amb pautes clares sobre la perspectiva de gènere, la seguretat viària i l'accessibilitat.   
  
7. Millorar els paràmetres ambientals relacionats amb la mobilitat, com el consum energètic, la contaminació acústica i les emissions. El trànsit motoritzat és la causa principal a les zones urbanes de la contaminació acústica i de les emissions de CO2, NO2 i PM. La reducció de l'ús del vehicle privat, així com la millora de l'eficiència dels sistemes de transport, tindrà un impacte positiu en l'entorn municipal.  
  
8. Garantir la governança del PMUS. Per al desenvolupament del PMUS és fonamental preveure tant la governança tècnica com la governança ciutadana.  
B.5. Estudi d'alternatives  
Alternativa 0. Absència de planificació municipal en matèria de mobilitat sostenible. Es descarta perquè la tendència és a augmentar els desplaçaments amb vehicle privat i no respon als objectius necessaris.  
  
Alternativa 1. Escenari d'implementació del Pla de mobilitat urbana sostenible. Canvi de model de mobilitat en un horitzó de 10 anys. Esta alternativa permet assolir els objectius de la Llei de mobilitat i oferir solucions d'acord amb el diagnòstic de mobilitat del PMUS, però també té la capacitat d'integrar els principis d'avaluació ambiental i d'establir algunes mesures per a la millora del problema ambiental descrites en la caracterització de la situació de l'entorn en la situació actual, que es proposen en este DIE. La previsió, si s'assolixen els objectius plantejats de repartiment modal per a l'any 2030, és que deixaran de circular 1.136 vehicles motoritzats diàriament per Canet, a causa dels desplaçaments de persones residents al municipi, en comparació amb la situació actual: 919 turismes, 84 motocicletes, 118 furgonetes i 15 vehicles pesants.  
  
B.6. Propostes del PMUS  
El Pla de mobilitat urbana sostenible de Canet d'en Berenguer s'estructura en 6 línies d'actuació:  
1. La figura del vianant i l'espai públic  
2. La bicicleta  
3. El transport públic  
4. El vehicle privat i la gestió de l'estacionament  
5. Descarbonització del sistema de transport  
6. Foment, promoció i gestió del PMUS  
Dintre d'estes línies s'articulen les 39 mesures proposades en el PMUS (detallades en el «Document de propostes») que es resumixen en la taula següent:  
  
Línia: Codi Mesura  
1. La figura del vianant i l'espai públic 1.1. Projecte de plataformes úniques al centre   
 1.2. Millora de l'entorn urbà del CEIP la Muralla (c/ Muralla i c/ Guillem de Castro)  
 1.3. Millora de l'entorn urbà de l'Ajuntament de Canet d'en Berenguer  
 1.4. Projecte d'accessibilitat amb la modificació de passos de vianants  
 1.5. Modificació de la connexió entre el nucli i la zona de platja per mitjà del c/ Far  
 1.6. Modificació de la secció a l'av. Blasco Ibáñez  
  
 1.7. Desenvolupament del PGOU per a la millora de la trama urbana en sòl públic  
 1.8. Revisió del PGOU per a millorar la trama urbana en sòl privat  
 1.9. Remodelació de la pl. Félix Rodríguez de la Fuente  
2. Bicicleta 2.1. Connexió ciclista amb el polígon i a l'av. Blasco Ibáñez  
 2.2. Connexió ciclista al cementeri  
 2.3. Connexió ciclista amb el Port de Sagunt (mitjançant el sender blau)  
 2.4. Modificació de la secció a l'av. Ausiàs March  
  
 2.5. Instal·lació d'aparcabicicletes en els equipaments principals   
 2.6. Connexió ciclista amb la xarxa ciclista metropolitana  
3. Transport públic 3.1. Nou mapa concessional de Metrobús  
 3.2. Integració tarifària  
 3.3. Accés a la informació del transport públic - aplicació mòbil  
 3.4. Integració amb el servici d'autobús urbà de Sagunt   
 3.5. Millora de la senyalització de la parada del c/ Montgó  
4. Vehicle privat i gestió de l'estacionament 4.1. Jerarquia viària del municipi  
 4.2. Canet, municipi 30  
 4.3. Canvis de sentit de circulació - adaptació a la conversió per a vianants  
 4.4. Gestió de l'estacionament a la zona de la platja (incloent-hi sensorització)  
 4.5. Seccions tipus a la zona de la platja  
 4.6. Mesures de pacificació de trànsit a la zona de la platja  
 4.7. Estudi bàsic i projecte d'execució de la connexió sud paral·lela al riu Palància   
5. Descarbonització del sistema de transport 5.1. Electrificació de la flota de vehicles municipals  
 5.2. Implantació de punts de recàrrega en llocs simbòlics i visibles  
 5.3. Subvencions a la compra de bicicletes elèctriques  
6. Foment, promoció i gestió del PMUS 6.1. Bonificació a l'ús d'instal·lacions i servicis; model «ciutat de 15 minuts»  
 6.2. Creació de plànols tipus metrominut  
 6.3. Activitats durant la Setmana Europea de la Mobilitat  
 6.4. Realització d'activitats ludicoeducatives al nucli històric   
 6.5. Potenciació de projectes de camins escolars  
  
 6.6. Promoció del Parc d'Educació Viària  
 6.7. Realització de cursos de conducció ciclista i de VMP  
 6.8. Creació de la Comissió de Mobilitat Urbana per al desenvolupament del PMUS  
 6.9. Creació de la Mesa de la Mobilitat - participació ciutadana per al seguiment   
  
  
Per a cada una de les fitxes de les mesures s'inclou la línia a la qual pertany, l'objectiu, la descripció, els agents involucrats, la programació temporal, els efectes mediambientals i sobre la mobilitat i els indicadors de compliment.  
En un altre apartat es detalla la programació temporal programada en tres fases: curt (1-2 anys), mitjà (3-4 anys) i llarg termini (6-10 anys), així com la priorització de cada una, amb valors des de l'1 al 5 i una programació econòmica dividida per a cada línia i per a cada mesura.  
Per últim, s'hi inclou una divisió de les competències i de les inversions necessàries per a cada una de les mesures, amb indicació de les administracions que han d'encarregar-se de cada tasca.   
En l'apartat d'avaluació dels efectes es comentarà com incidixen algunes d'estes mesures en la qualitat del medi ambient del territori.  
  
C. Possibles efectes sobre el medi ambient  
L'apartat 3.6 del document de propostes inclòs en el PMUS indica els efectes previsibles de les actuacions incloses en el PMUS sobre el medi ambient i sobre la mobilitat.  
Es fa una anàlisi qualitativa dels efectes previsibles de cada una de les actuacions i destaca que, a excepció d'alguns efectes no significatius o neutres causats per determinades actuacions, en general els efectes són positius.  
L'apartat 5 del DIE analitza els impactes potencials, considerant el canvi climàtic, amb el punt de partida de l'anàlisi ambiental de la situació actual del municipi i dels valors que s'han d'assolir. En este sentit, l'esborrany del PMUS inclou en l'apartat 4 del document de propostes -també analitzat en l'apartat 10 del DIE- el diagnòstic dels indicadors de seguiment en què es detalla tant el valor dels indicadors de mobilitat com els valors dels indicadors d'implantació i avaluació de les propostes i els indicadors de qualitat ambiental, no només en el moment actual, sinó també els valors que es pretenen assolir una vegada implementat el PMUS.  
Pel que fa a la reducció del consum energètic, les propostes del PMUS van encaminades a reduir el consum d'energia i incorporar fonts d'energia més sostenibles. Quant a la contaminació acústica, es pretenen reduir les intensitats del trànsit i introduir el vehicle elèctric, mentres que per a reduir la contaminació atmosfèrica s'ha seguit la «Guia pràctica per al càlcul d'emissions de gasos efecte d'hivernacle».  
  
L'apartat 7 del DIE descriu breument la incidència previsible del PMUS sobre els diferents plans sectorials i territorials, com l'Estratègia territorial de la CV, el Pla de mobilitat metropolitana de València (PMoMe), el Pla d'acció territorial metropolità de València (PATEVAL) i l'Estratègia de canvi climàtic i energia de la Comunitat Valenciana (2020-2030) i altres disposicions sobre mobilitat d'àmbit europeu, estatal i autonòmic. Tots els documents han sigut considerats a l'hora de redactar l'esborrany del PMUS.  
La implementació de determinades mesures per a assolir els objectius del pla pot tindre un impacte positiu sobre el medi ambient de manera global i local (canvi climàtic, millora de la qualitat de l'aire, millora de l'espai públic i augment de la vegetació urbana...) o en llocs concrets fora de l'àmbit (connexions amb elements de la infraestructura verda territorial, vies pecuàries, Via Augusta o Via Litoral).  
  
El PMUS de Canet d'en Berenguer no és un document d'ordenació, sinó de planificació estratègica, de tal manera que no suposa ocupació de sòl no urbanitzable ni establix nous usos diferents dels del mateix PGOU, ni modifica l'ordenació estructural del municipi.  
Per tant, el pla contribuïx a garantir la millora de la qualitat de vida i la salut de les persones, mitjançant la millora dels espais públics urbans. Pel que fa al valor i vulnerabilitat de la zona afectada, el pla no té efectes sobre espais naturals protegits o espais naturals d'interés, no conté propostes de segellament ni de consum del sòl, no implica un augment de la població potencial, ni augmenta el consum de recursos naturals ni l'emissió de contaminants, i no té efectes sobre paisatges amb un nivell de protecció reconegut a escala nacional, comunitària o internacional. Les propostes del pla de mobilitat no tenen efectes negatius sobre el patrimoni cultural.  
  
D. Consultes realitzades  
Per part de la direcció general amb competència en avaluació ambiental, d'acord amb l'article 53.1 del TRLOTUP, s'ha sotmés a consulta, en la condició d'administracions públiques afectades a:  
  
Administració consultada Consulta Informe  
Conselleria de Política Territorial, Obres Públiques i Mobilitat   
Direcció General d'Obres Públics, Transport i Mobilitat Sostenible  
Subdirecció General de Mobilitat  
Servici de Mobilitat Urbana 15.06.2021 02.12.2021  
Conselleria de Política Territorial, Obres Públiques i Mobilitat   
Direcció General d'Obres Públics, Transport i Mobilitat Sostenible  
Subdirecció General de Mobilitat  
Servici de Planificació 15.06.2021 15.12.2021  
Conselleria de Política Territorial, Obres Públiques i Mobilitat   
Direcció General de Política Territorial i Paisatge  
Subdirecció General d'Ordenació del Territori i Paisatge  
Servici de Gestió Territorial (PATRICOVA)  
Servici d'Infraestructura Verda i Paisatge 15.06.2021 13.09.2021  
05.10.2021  
Conselleria d'Agricultura, Desenvolupament Rural, Emergència Climàtica i Transició Ecològica  
Subdirecció General del Canvi Climàtic i Qualitat Ambiental  
Servici de Lluita contra el Canvi Climàtic i Protecció de l'Atmosfera 15.06.2021 22.07.2021  
Conselleria d'Agricultura, Desenvolupament Rural, Emergència Climàtica i Transició Ecològica   
Direcció General de Medi Natural i d'Avaluació Ambiental  
Subdirecció General del Medi Natural  
Servici d‘Ordenació i Gestió Forestal  
Direcció Territorial. Vies Pecuàries  
Direcció Territorial. Forestal 15.06.2021 17.11.2021  
29.09.2021  
Diputació de València 15.06.2021 05.07.2021  
Ajuntament de Sagunt 15.06.2021 14.09.2021  
  
  
Nota: els informes rebuts es publicaran, juntament amb l'informe ambiental i territorial estratègic, en la pàgina web https://agroambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica  
  
(apartat «Consulta de plans d'avaluació ambiental», selecció de província, municipi i pla corresponent)  
(S'accedix a l'enllaç indicat en la pàgina web de la conselleria amb competències en matèria mediambiental, en l'àrea: Avaluació ambiental Tramitació telemàtica i seguiment d'expedients de plans i projectes, opció «Seguiment d'expedients d'avaluació ambiental estratègica»).  
  
E. Identificació dels possibles efectes sobre el medi ambient  
Conceptualment, els plans de mobilitat urbana sostenible són l'instrument adequat per a donar resposta a les necessitats de mobilitat de persones i mercaderies en l'entorn urbà i reduir l'impacte negatiu del sistema de transport en l'economia, la societat i el medi ambient. Esta mobilitat sostenible també ha de tindre com a objectiu l'accessibilitat universal, és a dir, facilitar l'accés de la població a béns, servicis i llocs de treball.   
La consecució d'estos objectius generals es du a terme, fonamentalment, en dos àmbits:  
• Un nou equilibri de mitjans de transport, apostant, fonamentalment, per aquells amb més eficiència ambiental i social: transport públic versus transport privat i mitjans de transport no motoritzats. L'assoliment d'este objectiu requerix tant mesures d'incentiu cap a noves modalitats de transport com mesures dissuasives. En este sentit, s'ha d'actuar en aspectes estructurals (infraestructures necessàries) com de regulació urbanística (tipologia d'edificació, relació espai públic/privat, normes d'estacionament per a diferents modalitats de transport).  
  
• Planificació urbana i model de ciutat, per a reduir la mobilitat urbana tant en necessitat com en duració dels desplaçaments.   
Des del punt de vista mediambiental, el PMUS ha de contribuir a un ús racional del sòl per a satisfer les demandes de mobilitat al canvi modal i prioritzar les modalitats més sostenibles, la reducció de la necessitat de desplaçaments tant en nombre com en distància que afavorisca l'adquisició d'hàbits saludables (caminar i moure's en bicicleta) que contribuïsca, al mateix temps, a la reducció d'emissions originades pel sector del transport, com són les referides a les emissions de gasos efecte d'hivernacle (CO2), les emissions de contaminants que perjudiquen la qualitat de vida dels ciutadans (entre d'altres, diòxid de nitrogen NO2, compostos orgànics volàtils COV, carboni, diòxid de sofre SO2, partícules PM) i emissions acústiques del trànsit.   
  
En este sentit, s'expressa l'article 10.2 de la Llei 6/2011, d'1 d'abril, de la Generalitat, de mobilitat de la Comunitat Valenciana, quan indica que «2. La definició de paràmetres i objectius assenyalats en el punt anterior s'acompanyarà dels indicadors que s'estimen pertinents en relació amb el volum total de desplaçaments i el seu repartiment modal, i els nivells associats de consums energètics, ocupació de l'espai públic, soroll i emissions atmosfèriques, i es particularitzaran les d'efecte d'hivernacle. L'evolució d'estos últims paràmetres tendirà a la reducció progressiva d'acord amb els ritmes i els límits que reglamentàriament s'establisquen en relació amb el desenvolupament de les polítiques energètiques i ambientals».  
El PMUS de Canet d'en Berenguer atén el que en matèria de competències administratives establix l'article 3.2 de la Llei 6/2011, de mobilitat de la Comunitat Valenciana, de manera que l'avaluació ambiental estratègica d'estes es durà a terme sobre les propostes que siguen de competència municipal.   
Dels informes rebuts i de l'anàlisi de la documentació rebuda s'observen les consideracions següents tant legals com ambientals, que passem a descriure:  
Mobilitat urbana  
L'informe de 12 de desembre de 2021 del Servici de Mobilitat Urbana de la Direcció General d'Obres Públiques, Transport i Mobilitat Sostenible, de la Conselleria de Política Territorial, Obres Públiques i Mobilitat Sostenible, emet informe favorable al Pla de mobilitat urbana sostenible de Canet d'en Berenguer, condicionat al fet que es tinguen en compte les observacions i correccions següents:  
• L'informe haurà d'identificar l'autor o autors.  
• El PMUS incorporarà un apartat d'incorporació de la perspectiva de gènere.  
• S'eliminarà la proposta 4.7.  
• Seria convenient que la connexió ciclista amb Sagunt des de la zona centre de Canet d'en Berenguer.  
• Estudiar la inclusió d'un carril bici adossat a la carretera CV-2301, que faria necessària l'ampliació del pont que hi ha sobre el riu Palància.   
  
Planificació  
El Servici de Planificació de la DG d'Obres Públiques, Transport i Mobilitat Sostenible emet informe el 15 de desembre de 2021, en el que indica una sèrie de consideracions entre les quals es destaquen:  
• La proposta 2.6. Connexió ciclista amb la xarxa metropolitana. Per a la connexió de la xarxa ciclista proposada amb la rotonda de la CV-309 i la CV317, al costat de la zona industrial, s'haurà de considerar el que determine al respecte l'administració titular de la via, que serà la que ho autoritze.  
• Per a les propostes 2.3. Connexió ciclista amb el Port de Sagunt i 2.6. Connexió ciclista amb la xarxa metropolitana, s'hauran de considerar les recomanacions de la Conselleria de Política Territorial, Obres Públiques i Mobilitat.  
• Canet d'en Berenguer es troba dins de l'àmbit d'actuacions del Pla de mobilitat metropolitana de València (PMoMe), que determinarà les actuacions necessàries en matèria de transport i mobilitat d'àmbit interurbà.  
• S'han detectat errades en alguns documents respecte a la denominació de les carreteres CV-309 i CV-320 en diversos trams, igual que per als viaris CV-3175, CV-3202 i CV-3201.   
Risc d'inundació (PATRICOVA)  
L'informe de 13 de setembre de 2021, del Servici de Gestió Territorial de la Direcció General de Política Territorial i Paisatge, indica que el Pla de mobilitat urbana sostenible de Canet d'en Berenguer (València) es troba afectat per perillositat d'inundació, tot i que és compatible, sempre que es complisquen les condicions exposades.  
Segons el Sistema nacional de cartografia de zones inundables (SNCZI), part de l'àmbit objecte del Pla de mobilitat es troba afectat per diferents períodes de retorn com són 10, 50, 100 i 500 anys. Com que el PMUS no localitza les actuacions concretes, no és possible identificar les afeccions per inundabilitat. Tampoc fa referència el PMUS al PATRICOVA  
Els projectes que es desenvolupen dins d'este PMUS hauran de concretar les actuacions que comporten l'alteració de la rasant i les seues afectacions, així com, en el cas que siga procedent, les mesures que es prevegen per a reduir els efectes de la inundabilitat. El pla de mobilitat serà compatible amb la normativa del PATRICOVA, sempre que s'incorpore en les actuacions que es projecten les condicions d'adequació de les infraestructures previstes en l'article 21. Estos projectes i plans seran objecte d'informe pel departament competent en matèria d'inundabilitat, prèviament a l'aprovació definitiva d'estos.  
  
Infraestructura verda i paisatge  
L'informe de 5 d'octubre de 2021 del Servici d'Infraestructura Verda i Paisatge indica que els objectius indicats en el DIE i en el pla coincidixen plenament amb funcions de la infraestructura verda, tot i que s'hauran d'analitzar la definició de la infraestructura verda del municipi i l'entramat de corredors i connectors. Estos elements situats fora del teixit urbà s'hauran d'incorporar a la infraestructura verda municipal a la seua ordenació.  
S'haurà de redactar un programa de paisatge com a instrument necessari que cal adjuntar als projectes d'execució de les actuacions proposades, que a més requeriran l'emissió d'informe del Servici d'Infraestructura Verda i Paisatge.   
El Pla d'acció territorial de l'àrea metropolitana de València conté unes determinacions que caldrà tindre en compte en el PMUS. Tanmateix, en qualsevol actuació relacionada amb la via del litoral proposada en el PATIVEL s'haurà de preveure el que indica l'article 17.  
D'altra banda, es troba en tramitació el Pla especial d'inserció urbana del nou pont entre el nucli urbà del Port de Sagunt i Canet d'en Berenguer, que caldrà dintre en compte per a la proposta del PMUS relacionada amb la connexió entre ambdós municipis per mitjà d'un nou pas elevat sobre el riu Palància.  
Forestal i vies pecuàries  
La Secció Forestal de la Direcció Territorial de València, en l'informe de 29 de setembre de 2021, tot i que considera que hi ha afecció a la forest d'utilitat pública V152, no troba inconvenient al PMUS, i indica que qualsevol actuació en esta zona requerirà autorització específica prèvia a la seua execució.  
D'altra banda, l'informe de 17 de novembre de 2021 de la mateixa secció forestal indica que el municipi està travessat per dos vies pecuàries - assagador del Camí Vell de Sagunt i assagador de la Mar. En relació a esta última, el PMUS proposa eliminar l'antiga carretera asfaltada que unix Nova Canet amb les platges de Sagunt i restituir-la com a via pecuària; tot i això, emet informe favorable, ja que el PMUS no suposa alteració o modificació en les vies pecuàries del municipi.  
En la proposta 4.7. «Estudi bàsic i projecte d'execució de la connexió sud paral·lela al riu Palància» s'inclouen, d'una banda, els estudis necessaris per a connectar l'avinguda de l'Alcalde Enric Altabella amb el Port de Sagunt mitjançant un pont elevat sobre el riu Palància; d'altra banda, es fa novament referència a la via pecuària de l'assagador de la Mar i a la seua restitució, tot i que per error indica que es tracta d'una via pavimentada paral·lela al riu Palància, quan hauria de dir «perpendicular».  
Atmosfera  
L'informe de 22 de juliol de 2021 del Servici de Protecció de l'Atmosfera indica les mesures que s'han de tindre en compte en relació amb la contaminació acústica i la qualitat de l'aire; pel que fa a la qualitat ambiental, destaca que el desenvolupament del PMUS contribuirà a reduir el trànsit amb vehicle privat a la zona i, per tant, a reduir l'emissió d'òxids de nitrogen. No obstant això, subratlla que el PMUS ha de ser coherent amb la normativa mediambiental.  
Carreteres  
Segons l'informe de 28 de juny de 2021 de l'Àrea d'Infraestructures de la Diputació de València, s'indica que el PMUS no tindrà cap incidència sobre la xarxa provincial de carreteres.  
Ajuntament de Sagunt  
L'informe del Departament de Trànsit i Mobilitat Urbana de l'Ajuntament de Sagunt, de 14 de setembre de 2021, indica que el PMUS de Canet d'en Berenguer no tindrà afeccions negatives sobre Sagunt, tot i que recomana treballar conjuntament per a millorar la infraestructura ciclista i per a vianants entre els dos municipis.  
  
També manifesta que s'ha detectat una zona de perillositat per als vianants i ciclistes a l'encreuament entre la CV 3201 i el camí que circula paral·lel al riu Palància. L'Ajuntament de Sagunt proposa la creació d'un pas habilitat per a vianants i ciclistes en este punt per tal de donar més seguretat a l'itinerari del Palància. No obstant això, el PMUS no fa cap proposta sobre este itinerari.  
F. Valoració ambiental d'acord amb els criteris de l'annex VIII del TRLOTUP  
D'acord amb el que establix l'article 46.3 del TRLOTUP, l'òrgan ambiental i territorial determinarà, tenint en compte els criteris de l'annex VIII, la submissió al procediment ordinari o simplificat d'avaluació ambiental i territorial, en funció de la certesa en la determinació de l'existència d'efectes significatius sobre el medi ambient, amb una consulta prèvia a les administracions públiques a què es referixen els articles 48.d i 53 del TRLOTUP.  
F.1. Per les característiques del pla  
El Pla de mobilitat urbana sostenible, d'acord amb la definició que establixen els articles 9 i 10 de la Llei 6/2011, d'1 d'abril, de mobilitat de la Comunitat Valenciana, així com els articles 14 i següents del TRLOTUP, no podem considerar-lo com un instrument urbanístic propi de la planificació territorial o urbanística i, per tant, no presenta cap incidència sobre el model territorial ja aprovat.  
  
En l'àmbit territorial del PMUS analitzat, es preveu desenvolupar altres plans supramunicipals en relació amb la mobilitat, com ara l'Estratègia Uneix 2018-2030 (Programa estratègic per a la millora de la mobilitat, infraestructures i transport de la Comunitat Valenciana) o la Xarxa d'Itineraris No Motoritzats (XINM); per això, s'ha d'aconseguir la coordinació i la integració entre els carrils bici dels municipis veïns, i per a la seua integració les xarxes comarcals.   
Així mateix, Canet d'en Berenguer forma part de la llista de municipis que conformen l'àmbit estricte a què es referix el Pla bàsic de mobilitat de l'àrea metropolitana de València (PMoMe), aprovat per la Resolució de 29 de novembre de 2018, pel director general d'Obres Públiques, Transports i Mobilitat, publicada en el Diari Oficial de la Generalitat Valenciana de 13 de desembre de 2018 i accessible en la web https://politicaterritorial.gva.es.  
Cal considerar que les mesures 4.1. «Jerarquia viària del municipi» i 4.7. «Estudi bàsic i projecte d'execució de la connexió sud paral·lela al riu Palància», inclouen l'elaboració dels estudis necessaris per a la construcció d'una passarel·la sobre el riu Palància. Sobre este pont, es troba en fase d'avaluació el Pla especial d'inserció urbana del nou pont entre el nucli urbà del Port de Sagunt i Canet d'en Berenguer, del qual la Comissió d'Avaluació Ambiental va emetre document d'abast de l'estudi ambiental i territorial estratègic el 30 de setembre de 2021, per la qual cosa el promotor haurà d'esperar a la resolució del procediment per a incloure'l o no en el PMUS.   
  
Les propostes del PMUS relacionades amb el desenvolupament del Pla general d'ordenació urbana, com són les mesures 1.7. «Desenvolupament del PGOU per a la millora de la trama urbana en sòl públic» i 1.8. «Revisió del PGOU per a millora de la trama urbana en sòl privat» no suposen cap modificació en sòl no urbanitzable.  
Per tot això, el PMUS de Canet d'en Berenguer no tindrà efectes negatius sobre els plans sectorials i territorials, ja que integra els principals objectius de les estratègies de planificació en l'àmbit de la mobilitat sostenible que estan vigents o en fase d'aprovació.  
F.2. Per les característiques dels efectes i de l'àrea probablement afectada  
Les propostes plantejades no suposen efectes sobre la cobertura forestal, sobre les àrees protegides, sobre les vies pecuàries o sobre elements del patrimoni cultural; a més, totes les mesures s'han proposat sobre sòl urbà o urbanitzable.  
El PMUS proposa indicadors per al seguiment del pla, individualitzats per a cada una de les estratègies i es fa una comparació entre el valor actual dels indicadors proposats enfront de la previsió desitjada una vegada implementat el pla. Esta proposta d'indicadors de seguiment inclou prou indicadors de caràcter ambiental, tal com expressa l'article 10.2 de la Llei de mobilitat, que indica que els plans incorporaran no només els indicadors en relació amb el volum total de desplaçaments, la seua distribució modal o ocupació de l'espai públic, sinó també els nivells associats al consum energètic, el soroll i les emissions atmosfèriques (en particular, les de l'efecte d'hivernacle) amb els ritmes i límits que establix la normativa en el desenvolupament de polítiques energètiques i ambientals.  
No queden avaluades en el present informe ambiental i territorial els nous traçats sobre sòl no urbanitzable que hagen de ser objecte d'avaluació ambiental de projecte si es troben dins dels supòsits previstos en la legislació vigent d'avaluació ambiental (la Llei 21/2013, de 9 de desembre, d'avaluació ambiental; la Llei 2/89, d'impacte ambiental de la Comunitat Valenciana, i el Decret 162/90, d'ordenació del desenvolupament de la Llei 2/89). Les mesures 4.1. «Jerarquia viària del municipi» i 4.7. «Estudi bàsic i projecte d'execució de la connexió sud paral·lela al riu Palància» inclouen només la redacció dels projectes, no l'execució, per la qual cosa no tenen cap incidència en el medi ambient.  
  
Tenint en compte tot l'anterior i analitzades les propostes del PMUS de Canet d'en Berenguer, s'entén que en el seu conjunt estes propostes:  
  
1. Contribuïxen a un millor ús racional de l'espai públic i a les necessitats socials i econòmiques del municipi.  
2. Promouen el canvi modal cap als mitjans de transport més sostenibles: caminar i anar en bicicleta, amb la consegüent reducció del consum energètic.  
3. Desaconsella l'ús del vehicle privat a favor del públic i/o col·lectiu.  
4. Afavorix, a llarg termini, la reducció dels impactes associats als mitjans motoritzats: emissions contaminants, gasos efecte d'hivernacle i emissions acústiques.   
5. Promou la descarbonització del sistema de transport del municipi.  
  
A la vista de la documentació presentada, d'acord amb els criteris de l'annex VIII del Decret legislatiu 1/2021 de 18 de juny, del Consell, d'aprovació del text refós de la Llei d'ordenació del territori, urbanisme i paisatge de la Comunitat Valenciana (TRLOTUP), es considera que el Pla de mobilitat urbana sostenible de Canet d'en Berenguer no afecta zones protegides o forestals i les seues propostes es limiten a sòl urbà i urbanitzable. Pel que fa a les actuacions en sòl no urbanitzable, discorren per vies o camins ja existents on l'ús proposat està permés. En el cas de propostes d'execució en sòl no urbanitzable que suposen reclassificació de sòl o que suposen un ús no permés, estes no seran objecte d'avaluació en este PMUS, ja que l'Ajuntament no és competent per a aprovar modificacions en sòl no urbanitzable.  
  
Així, analitzada la documentació presentada i el seu objecte, els informes sectorials emesos, revisada la cartografia disponible en el sistema d'informació territorial d'esta conselleria, es pot determinar, respecte al Pla de mobilitat urbana sostenible de Canet d'en Berenguer, que el procediment d'avaluació simplificat és suficient per a determinar que la modificació no presenta efectes significatius sobre el medi ambient.  
  
G. Proposta d'acord  
Atenent el que establix l'article 53.2.b del TRLOTUP, d'acord amb el que s'ha exposat, es resol:  
Emetre un informe ambiental i territorial estratègic favorable en el procediment simplificat d'avaluació ambiental i territorial estratègica del Pla de mobilitat urbana sostenible de Canet d'en Berenguer, d'acord amb els criteris de l'annex VIII del TRLOTUP, per no tindre efectes negatius significatius sobre el medi ambient, i correspon continuar la tramitació d'esta modificació d'acord amb la normativa sectorial, sempre que s'ajuste al que descriu la documentació presentada amb el compliment de les determinacions següents:  
1. El PMUS es completarà amb el que indica el Servici de Mobilitat Urbana de la Subdirecció General de Mobilitat en l'informe de data 12 de desembre de 2021 i se sol·licitarà un nou informe que haurà d'incloure, si és el cas, les determinacions indicades com a pas previ a l'aprovació definitiva.  
2. El PMUS haurà de preveure les determinacions de l'informe emés pel Servici d'Infraestructura Verda i Paisatge de 5 d'octubre de 2021.   
3. L'òrgan promotor valorarà i, si és el cas, atendrà les indicacions de l'informe de 15 de desembre de 2021 del Servici de Planificació de la Direcció General d'Obres Públiques, Transport i Mobilitat Sostenible.  
  
4. El PMUS haurà d'incorporar el que indica la Secció Forestal de la Direcció Territorial de València en l'informe de 29 de setembre de 2021: «qualsevol actuació en esta zona requerirà autorització específica prèvia a la seua execució».  
5. El PMUS inclourà que els projectes d'execució derivats del PMUS compliran les condicions establides en l'article 21, condicions generals d'adaptació de les infraestructures, de la normativa del Decret 201/2015, de 29 d'octubre, del Consell, pel qual s'aprova el Pla d'acció territorial sobre prevenció de riscos d'inundació a la Comunitat Valenciana.  
Segons establix l'article 53.7 del TRLOTUP, l'informe ambiental i territorial estratègic perdrà la seua validesa i cessarà en la producció dels efectes que siguen propis si, una vegada publicat en el Diari Oficial de la Generalitat Valenciana, no s'ha procedit a l'aprovació del Pla de mobilitat urbana sostenible de Canet d'en Berenguer en el termini màxim de quatre anys des que es publique. En este cas, el promotor haurà de tornar a iniciar novament el procediment d'avaluació ambiental i territorial estratègica simplificada de la proposta.  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què fa referència l'article 53.2.b del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).   
Per tant, la Comissió d'Avaluació Ambiental acorda emetre un informe ambiental i territorial estratègic favorable en el procediment simplificat d'avaluació ambiental i territorial estratègica del Pla de mobilitat urbana sostenible de Canet d'en Berenguer, amb el compliment de les determinacions que s'inclouen en l'informe esmentat.  
Notifique els interessats que, contra esta resolució, per no ser un acte definitiu en via administrativa, no s'hi pot interposar cap recurs, la qual cosa no és inconvenient perquè es puguen utilitzar els mitjans de defensa que en el seu dret consideren pertinents.  
Cosa que notifique perquè en prenguen coneixement i als efectes que siguen procedents.  
Cosa que se certifica amb anterioritat a l'aprovació de l'acta corresponent i a reserva dels termes exactes que se'n deriven, de conformitat amb el que disposa l'article 18.2 de la Llei 40/2015, d'1 d'octubre, de règim jurídic del sector públic.  
  
València, 5 de gener de 2022.- El secretari de la Comissió d'Avaluació Ambiental: José del Valle Arocas»  
  
València, 12 de març de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa